张耒
读守道诗
仁宗之初公有声，一世懦者闻之惊。
日行古义不顾俗，师事孙子传其经。
扫堂捧杖供贱役，侍师之坐随师行。
质疑问道无敢变，当世始知师与生。
作为文章不徒发，讥切时事排公卿。
俗儒毁誉无所出，乃取过行为讥评。
过于仁义罪固小，矫弊自合违中行。
人皆不及子独过，过者之罪谁为轻。
开编偶诵子诗句，辞气磊落严以清。
吟哦令我不能舍，想见眉宇寒峥嵘。
高风一泯不可见，安得壮士能经营。
惜哉朽骨不可作，徂徕废土知谁耕。